*ПРИЛОЖЕНИЕ № 9*

*Образец*

## Д О Г О В О Р

Днес, ......................... 2017 г., в град София, между:

**1. МИНИСТЕРСТВОТО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА (МТИТС)**,с адрес: гр. София, ул. „Дякон Игнатий” № 9, с ЕИК 000695388, представлявано от Иван Марков – главен секретар на Министерството на транспорта, информационните технологии и съобщенията, съгласно заповед № РД-08-513/04.11.2016 г. и Иван Иванов – директор на дирекция „Финанси”,

**и**

**2. „ЛЕТИЩЕ СОФИЯ”- ЕАД,** с ЕИК: 121023551, седалище и адрес на управление: България, София 1540, бул. “Хр. Колумб” № 1, факс: 937-20-10; е-mail: public@sofia-airport.bg, представлявано от Владимир Рапонджиев – Изпълнителен директор и Николай Правов – главен счетоводител,

от една страна, наричани по-долу **„ВЪЗЛОЖИТЕЛИ”**,

и

**……..**, представлявано от ………………………., със седалище и адрес на управление:……………………….., наричано по-нататък „**ИЗПЪЛНИТЕЛ**”, от друга страна, на основание чл. 194 от Закона за обществените поръчки (ЗОП),

се сключи настоящия договор за следното:

**І. ПРЕДМЕТ НА ДОГОВОРА**

**Чл. 1. ВЪЗЛОЖИТЕЛИТЕ** възлагат, а  **ИЗПЪЛНИТЕЛЯТ** приема да извърши ремонт в помещенията на „ВИП А” на „Летище София” ЕАД, съгласно техническото задание на Възложителя и приложенията към него, вкл. дизайнерския проект за вътрешното боядисване на сградата на „ВИП А“ на Летище София ЕАД **(ПРИЛОЖЕНИЕ № 1),** ценовата оферта на **ИЗПЪЛНИТЕЛЯ**  **(ПРИЛОЖЕНИЕ № 2),** количествено-стойностната сметка **(ПРИЛОЖЕНИЕ № 3)** и техническо предложение на **ИЗПЪЛНИТЕЛЯ** (**ПРИЛОЖЕНИЕ № 4**).

**II. СРОК**

**Чл. 2**. **(1)** Срокът за изпълнение на строително ремонтните работи (СРР) е **……… /словом/** календарни дни, считано от датата на подписване на протокол за осигуряване на достъп до помещенията, обект на ремонта, и откриване на строителната площадка.

**(2)** За дата на изпълнението на СРР се счита датата на подписване на приемателно-предавателен протокол или друг документ по чл. 12 от упълномощени представители на “Летище София“ ЕАД и **ИЗПЪЛНИТЕЛЯ**.

**(3)** За осигуряване на нормалното функциониране и ползване на завършения обект и отстраняване на скритите дефекти след приемането се определя гаранционен срок от ..........................(словом:......................) години от датата на подписване на приемателно-предавателния протокол или друг документ по чл. 12, но не по-малко от минималния срок от 5 (словом: пет) години съгласно чл. 20, ал. 4, т. 3 и 4 от Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти, издадена от министъра на регионалното развитие и благоустройството (обн., ДВ, бр. 72 от 2003 г.).

**Чл. 3.** Изпълнението на СРР може да се спира при следните условия:

**1.** Освобождаващи от отговорност форсмажорни обстоятелства като природни бедствия, война, граждански размирици,„лоши метеорологични условия” и др. Наличието на лоши метеорологични условия за съответния период се доказва от **Изпълнителя** чрез представяне на възложителя на официална справка от летищната метеорологична служба на летище София към ДП „РВД”, съдържаща конкретните фактически данни. Въз основа на справката се съставя двустранен констативен протокол, в който се описват СРР, които не могат да бъдат извършени.

**2.** Временна невъзможност от страна на **„Летище София“ ЕАД**  да осигури достъп до помещенията, подлежащи на ремонт, установена с двустранен протокол.

**3.** Невъзможност от страна на **МТИТС** да осигури необходимите средства за завършване на обекта.

**Чл. 4.** При спиране на строителството поради някое от посочените обстоятелства, крайният срок на изпълнението се увеличава със срока на спирането.

**III. ЦЕНИ И НАЧИНИ НА ПЛАЩАНЕ**

**Чл. 5.**  **(1)** Общата цена на възложените СРР e **………….** **(словом ) без ДДС** или **…………………….. (словом) с включен ДДС**, съгласно ценовата оферта на **ИЗПЪЛНИТЕЛЯ** – **ПРИЛОЖЕНИЕ № 2,** неразделна част от договора.

**(2)** В цената по ал. 1 се включват и разходите за непредвидени количества и видове работи, които могат да бъдат възложени за изпълнение от **„Летище София“ ЕАД.** Тези разходи не могат да надвишават 10 % от цената за СРР, предвидени в количествено-стойностната сметка – **ПРИЛОЖЕНИЕ № 3**.

**Чл. 6.** Окончателната стойност на СРР не може да надвишава общата цена на договора, посочена в чл. 5, ал. 1.

**Чл. 7. Министерството на транспорта, информационните технологии и съобщенията**  заплаща на **ИЗПЪЛНИТЕЛЯ** действително извършените и приети работи съгласно количествено-стойностна сметка – **ПРИЛОЖЕНИЕ № 3,** срещу представени от него: фактура, издадена на името на **МТИТС,** количествено-стойностна сметка, актове и протоколи по Наредба № 3 от 31.07.2003 г. за съставяне на актове и протоколи по време на строителството, издадена от министъра на регионалното развитие и благоустройството (обн., ДВ, [бр. 72](apis://Base=NORM&DocCode=86537001&Type=201) от 2003 г.) и приемателно-предавателен протокол или друг документ по чл. 12.

**Чл. 8.** При възникване на допълнителни количества и видове СРР**,** **МТИТС** заплаща на **ИЗПЪЛНИТЕЛЯ** извършените работи както следва:

**1.** Когато действително изпълнените количества СРР надвишават изброените в количествено-стойностна сметка - **ПРИЛОЖЕНИЕ № 3** от договора, **МТИТС** заплаща на **ИЗПЪЛНИТЕЛЯ** изпълнените СРР по посочените в нея единични цени.

**2.** В случаите, при възлагане на други видове СРР, извън количествено-стойностна сметка – **ПРИЛОЖЕНИЕ № 3** от договора, **МТИТС** ги заплаща по единични цени, формирани при показатели на ценообразуване съгласно техническото предложение на **ИЗПЪЛНИТЕЛЯ** – **ПРИЛОЖЕНИЕ № 4:**

**2.1**. Разход за труд – по уедрени сметни норми (УСН), със средна часова ставка **……лв./ч. ч.**

**2.2.** Разход на материали – по УСН и доказуеми фактурни цени на материали.

**2.3.** Допълнителни разходи върху цената на труда – **……. %**

**2.4.** Допълнителни разходи върху механизацията – **…… %**

**2.5**. Доставно-складови и транспортни разходи – **…… %** върху стойността на материалите.

**2.6**. Печалба – **……. %** върху стойността на изпълнените СРР.

**2.7**. ДДС – **20 %** съгласно Закона за добавената стойност.

**Чл. 9**. Окончателната стойност на СРР се определя въз основа на подписани количествено-стойностни сметки за действително извършените СРР, и при спазване на чл. 6 от договора.

**Чл. 10.** Плащането на извършените СРР се извършва от **МТИТС** в български лева в срок до 30 (тридесет) работни дни след представяне на документите по чл. 7 по следната банкова сметка на **ИЗПЪЛНИТЕЛЯ:**

**……………………………**

**……………………………**

**IV. ПРЕДАВАНЕ И ПРИЕМАНЕ ЗА ИЗПЪЛНЕНИЕТО**

**Чл. 11.** Приемането на извършената работа се извършва от определени от страна на **„Летище София“ ЕАД**  и на **ИЗПЪЛНИТЕЛЯ** лица, посочени в **чл. 47.**

**Чл. 12.** Приемането на работата по настоящия договор се удостоверява с подписване на двустранен протокол/акт или на друг документ от лицата **по чл. 47**.

**Чл. 13**. (Клаузите се включват в договора само, ако изпълнителят е посочил в офертата си Подизпълнител)

1. Изпълнителят е длъжен да сключи договор/договори за подизпълнение с посочените в офертата му подизпълнители.

2. В срок до 3 (три) дни от датата на сключване на договора, но най-късно преди започване на неговото изпълнение**, ИЗПЪЛНИТЕЛЯТ** уведомява **„Летище София“ ЕАД** за името, данните за контакт и представителите на подизпълнителите, посочени в офертата на **ИЗПЪЛНИТЕЛЯ** и изпраща копие от договора с подизпълнителя. **ИЗПЪЛНИТЕЛЯТ** уведомява **ВЪЗЛОЖИТЕЛИТ** за всякакви промени в предоставената информация в хода на изпълнението на договора в срок до 3 (три) дни от настъпване на съответното обстоятелство.

3. Подизпълнителите нямат право да превъзлагат дейности, които са включени в предмета на договора за подизпълнение.

4. Независимо от сключването на договор за подизпълнение отговорността за изпълнение на договора за обществена поръчка е на **ИЗПЪЛНИТЕЛЯ**.

5. Когато за частта от СРР, която се изпълнява от подизпълнител, изпълнението може да бъде предадено отделно от изпълнението на останалите СРР, подизпълнителят представя на **ИЗПЪЛНИТЕЛЯ** отчет за изпълнението на съответната част от СРР или за съответната дейност/задача, заедно с искане за плащане на тази част пряко на подизпълнителя.

6. **ИЗПЪЛНИТЕЛЯТ** се задължава да предостави на **МТИТС** отчета и искането за плащане на подизпълнителя в срок до 15 (петнадесет) дни от получаването му, заедно със становище, от което да е видно дали оспорва плащанията или част от тях като недължими.

7. **„Летище София“ ЕАД** приема изпълнението на частта от СРР като в този случай документът по чл. 12 се подписва от **„Летище София“ ЕАД**, от изпълнителя и от подизпълнителя. **МТИТС** заплаща възнаграждение за приетата част на подизпълнителя в срок до 10 (десет) дни от подписването на документа по чл. 12. **МТИТС** има право да откаже да извърши плащането, когато искането за плащане е оспорено от **ИЗПЪЛНИТЕЛЯ**, до момента на отстраняване на причината за отказа.

8. Изпълнителят се задължава да не възлага работата или части от нея на подизпълнители, извън посочените в офертата на **ИЗПЪЛНИТЕЛЯ**, освен в случаите и при условията, предвидени в ЗОП.

## V. ПРАВА И ЗАДЪЛЖЕНИЯ НА ВЪЗЛОЖИТЕЛИТЕ

**Чл. 14.** **ВЪЗЛОЖИТЕЛИТЕ** имат право във всеки момент от изпълнението на настоящия договор да осъществяват контрол върху качеството и количеството на изпълнените СРР.

**Чл. 15. (1)** **„Летище София“ ЕАД** се задължава да заверява извършените и доказани с количествени сметки СРР.

**(2) „Летище София“ ЕАД** се задължава да осигурява достъп и съдействие на представителите на **ИЗПЪЛНИТЕЛЯ** до обекта, предмет на СРР.

**Чл. 16. ВЪЗЛОЖИТЕЛИТЕ** могат да извършват промени във вида на работите или на някоя тяхна част, които са необходими за по-доброто функциониране на обекта, а **ИЗПЪЛНИТЕЛЯТ** е длъжен да ги приеме.

**Чл. 17. „Летище София“ ЕАД** има право да изисква некачествено изпълнени работи да бъдат отстранени или поправени съгласно изискванията на нормативните актове, като всички разходи в тези случаи са за сметка на **ИЗПЪЛНИТЕЛЯ.**

**Чл. 18.** **ВЪЗЛОЖИТЕЛИТЕ** имат право на обезщетения в предвидените от закона и този договор случаи.

**VI. ПРАВА И ЗАДЪЛЖЕНИЯ НА ИЗПЪЛНИТЕЛЯ**

**Чл. 19. ИЗПЪЛНИТЕЛЯТ** се задължава да извърши възложените му СРР съгласно изискванията на **ВЪЗЛОЖИТЕЛИТЕ,** определени в документацията за обществена поръчка, в т.ч. техническото задание, с приложенията към него, което е неразделна част от настоящия договор, при спазване на приложимите правила за изпълнение и приемане на строително ремонтните работи, правилата за противопожарна безопасност и охрана на труда.

**Чл. 20. ИЗПЪЛНИТЕЛЯТ** се задължава да използва материали и изделия при изпълнение на строително ремонтните работи, които да отговарят на техническите изисквания, съгласно Наредба № РД-02-20-1 от 05.02.2015 г. условията и реда за влагане на строителни продукти в строежите на Република България, издадена от министъра на регионалното развитие и благоустройството (обн., ДВ, бр. 14 от 2015 г.).

**Чл. 21.** **ИЗПЪЛНИТЕЛЯТ** се задължава да съгласува с **„Летище София“ ЕАД**  предвидените материали за влагане в обекта.

**Чл. 22. ИЗПЪЛНИТЕЛЯТ** се задължава да представя в срок всички необходими документи, протоколи и сертификати, необходими при отчитане и заплащане на изпълнените СРР и приемането на обекта.

**Чл. 23. ИЗПЪЛНИТЕЛЯТ** се задължава да отстрани за своя сметка в 7-дневен срок, след писмена покана от **„Летище София“ ЕАД**, всички появили се недостатъци на изпълнените от него СРР. Това задължение е в сила за гаранционните срокове по чл. 2, ал. 3 и при спазване на чл. 21 от Наредба № 2 от 31.07.2003 г. за въвеждане в експлоатация на строежите в Република България и минимални гаранционни срокове за изпълнени строителни и монтажни работи, съоръжения и строителни обекти.

**Чл. 24**. **(1) ИЗПЪЛНИТЕЛЯТ** се задължава да осигури квалифицирано техническо ръководство за изпълнение на СРР.

**(2) ИЗПЪЛНИТЕЛЯТ** представя на **„Летище София“ ЕАД** непосредствено след сключване на договора Списък с посочени: ръководител на екипа, технически лица и лицата, който ще отговарят за качественото изпълнение на поръчката, както и работниците, пряко ангажирани с изпълнението. **ИЗПЪЛНИТЕЛЯТ** е длъжен да уведомява **„Летище София“ ЕАД** при промени в списъка.

**Чл. 25. (1)** Всички работници и служители на **ИЗПЪЛНИТЕЛЯ** ще се допускат на работа в района на летище София, ако отговарят на изискванията за достъп, след преминаване на курсове за сигурност, движение и достъп до и по летателното поле и след издаването на пропуски.

**(2)** **ИЗПЪЛНИТЕЛЯТ** ще заплати разходите за издаване на пропуски на лицата ангажирани с изпълнението на поръчката както и на необходимите превозни средства. Разходите са за сметка на **ИЗПЪЛНИТЕЛЯ** и не влизат в цената, посочена в чл. 5, ал. 1 от договора.

**VII. ГАРАНЦИЯ ЗА ИЗПЪЛНЕНИЕ**

**Чл. 26.** При подписването на този Договор, **ИЗПЪЛНИТЕЛЯТ** представя на **МТИТС** гаранция за изпълнение в размер на 5% (пет на сто) от Стойността на Договора по чл. 5, ал. 1 без ДДС, а именно ……… (…………………………)]*сто),* лева, която служи за обезпечаване на изпълнението на задълженията на **ИЗПЪЛНИТЕЛЯ** по Договора.

**Чл. 27.** Когато като Гаранция за изпълнение се представя парична сума, сумата се внася по следната банкова сметка на **МТИТС**:

Банка: БНБ – Централно управление

BIC: BNBGBGSD

IBAN: BG77 BNBG 9661 3300 1248 01.

**Чл. 28. (1)** Когато като гаранция за изпълнение се представя банкова гаранция, **ИЗПЪЛНИТЕЛЯТ** предава на **МТИТС** оригинален екземпляр на банкова гаранция, издадена в полза на **МТИТС**, която трябва да отговаря на следните изисквания:

1. да бъде безусловна и неотменяема банкова гаранция във форма, предварително съгласувана с **МТИТС** и да съдържа задължение на банката - гарант да извърши плащане до 5 (пет) работни дни, считано от датата на първо писмено искане от **МТИТС**, деклариращ, че е налице неизпълнение на задължение на **ИЗПЪЛНИТЕЛЯ** или друго основание за задържане на Гаранцията за изпълнение по този Договор;

2. да бъде със срок на валидност за целия срок на действие на Договора, включително гаранционния срок плюс 30 (тридесет) дни след прекратяването на Договора, като при необходимост срокът на валидност на банковата гаранция се удължава или се издава нова.

**(2)** Банковите разходи по откриването и поддържането на Гаранцията за изпълнение във формата на банкова гаранция, както и по усвояването на средства от страна на **МТИТС**, при наличието на основание за това, са за сметка на **ИЗПЪЛНИТЕЛЯ**.

**Чл. 29. (1)** Когато като Гаранция за изпълнение се представя застраховка, **ИЗПЪЛНИТЕЛЯТ** предава на **МТИТС** оригинален екземпляр на застрахователна полица, издадена в полза на **МТИТС** / в която **МТИТС** е посочен като трето ползващо се лице (бенефициер), която трябва да отговаря на следните изисквания:

1. да обезпечава изпълнението на този Договор чрез покритие на отговорността на **ИЗПЪЛНИТЕЛЯ**;

2. да бъде със срок на валидност за целия срок на действие на Договора, включително гаранционния срок плюс 30 (тридесет) дни след прекратяването на Договора.

**(2)** Разходите по сключването на застрахователния договор и поддържането на валидността на застраховката за изисквания срок, както и по всяко изплащане на застрахователно обезщетение в полза на **МТИТС**, при наличието на основание за това, са за сметка на **ИЗПЪЛНИТЕЛЯ**.

**Чл. 30. (1) МТИТС** освобождава Гаранцията за изпълнение както следва:

1. в срок до 15 (*петнадесет*) работни дни след приключване на изпълнението на Договора и подписване на приемателно-предавателния протокол или друг документ по чл. 12 без забележки, ако липсват основания за задържането на каквато и да е сума по нея МТИТС освобождава/връща 3% (три процента) от стойността на договора без ДДС по първоначално учредената/внесена гаранция;
2. Останалите 2% (два процента) от стойността на договора без ДДС ще служат за обезпечаване на гаранционния срок. Същите се освобождават/връщат в срок до 10 работни дни след изтичане на гаранционния срок и окончателно приемане на услугите в пълен размер.

**(2)** Освобождаването на Гаранцията за изпълнение се извършва, както следва:

1. когато е във формата на парична сума – чрез превеждане на сумата по банковата сметка на **ИЗПЪЛНИТЕЛЯ**, посочена в чл. 10 от Договора;

2. когато е във формата на банкова гаранция – чрез връщане на нейния оригинал на представител на **ИЗПЪЛНИТЕЛЯ** или упълномощено от него лице;

3. когато е във формата на застраховка – чрез връщане на оригинала на застрахователната полица/застрахователния сертификат на представител на **ИЗПЪЛНИТЕЛЯ** или упълномощено от него лице.

**Чл. 31**. **МТИТС** има право да задържи съответна част и да се удовлетвори от Гаранцията за изпълнение, когато **ИЗПЪЛНИТЕЛЯТ** не изпълни някое от неговите задължения по Договора, както и в случаите на лошо, частично и забавено изпълнение на което и да е задължение на **ИЗПЪЛНИТЕЛЯ**, като усвои такава част от Гаранцията за изпълнение, която съответства на уговорената в Договора неустойка за съответния случай на неизпълнение.

**Чл. 32. МТИТС** има право да задържи Гаранцията за изпълнение в пълен размер, в следните случаи:

1. ако **ИЗПЪЛНИТЕЛЯТ** не започне работа по изпълнение на Договора в срок до 15 (*петнадесет*) работни дни след датата на влизане в сила и **ВЪЗЛОЖИТЕЛИТЕ** развалят Договора на това основание;

2. при пълно неизпълнение, в т.ч. когато СРР не отговарят на изискванията на **ВЪЗЛОЖИТЕЛИТЕ,** и разваляне на Договора от страна на **ВЪЗЛОЖИТЕЛИТЕ** на това основание;

3. при прекратяване на дейността на **ИЗПЪЛНИТЕЛЯ** или при обявяването му в несъстоятелност.

**Чл. 33. (1)** Във всеки случай на задържане на Гаранцията за изпълнение, **МТИТС** уведомява **ИЗПЪЛНИТЕЛЯ** за задържането и неговото основание. Задържането на Гаранцията за изпълнение изцяло или частично не изчерпва правата на **ВЪЗЛОЖИТЕЛИТЕ** да търсят обезщетение в по-голям размер.

**(2)** Когато **МТИТС** се е удовлетворил от Гаранцията за изпълнение и Договорът продължава да е в сила, **ИЗПЪЛНИТЕЛЯТ** се задължава в срок до **5 (пет)** дни да допълни Гаранцията за изпълнение, като внесе усвоената от **МТИТС** сума по сметката на **МТИТС** или предостави документ за изменение на първоначалната банкова гаранция или нова банкова гаранция, съответно застраховка, така че във всеки момент от действието на Договора размерът на Гаранцията за изпълнение да бъде в съответствие с чл. 26 от Договора.

**Чл. 34. МТИТС** не дължи лихва за времето, през което средствата по Гаранцията за изпълнение са престояли при него законосъобразно.

**VІII. ОТГОВОРНОСТИ НА СТРАНИТЕ И САНКЦИИ**

**Чл. 35. (1)** При забавено изпълнение на задължение по този договор, **ИЗПЪЛНИТЕЛЯТ** дължи неустойка на **МТИТС** в размер на 1% от цената на договора по чл. 5, ал. 1 без ДДС, за всеки просрочен ден забава до деня на изпълнението включително, но не повече от 10% върху нея.

**(2)** При некачествено изпълнение на задължение по договора (частично или лошо изпълнение на задължение), **ИЗПЪЛНИТЕЛЯТ** дължи неустойка на **МТИТС** в размер на 5% върху цената на договора по чл. 5, ал. 1 без ДДС.

**Чл. 36.** При пълно неизпълнение на договора **ИЗПЪЛНИТЕЛЯТ** дължи на **МТИТС** неустойка в размер на 25% върху цената на договора по чл. 5, ал. 1 без ДДС.

**Чл. 37.**  **МТИТС** има право да се удовлетвори в случаите на неизпълнено, забавено или лошо изпълнено задължение по този договор, като задържи част или цялата гаранция за изпълнение до размера на съответната неустойка.

**Чл. 38.** Неустойката се прихваща от сумата на гаранцията за добро изпълнение. В случай, че гаранцията за добро изпълнение не покрива изцяло дължимата неустойка, разликата се превежда по банкова сметка на   **МТИТС**  IBAN: BG42 BNBG 9661 3000 1248 01, BIC: BNBGBGSD, БНБ – ЦУ, преди изплащане на дължимото възнаграждение от **МТИТС.**

**Чл. 39.** Всяка от страните носи имуществена отговорност за нанесени щети в резултат на забавено, лошо изпълнено или неизпълнено задължение по този договор.

**Чл. 40.** Всяка страна има право да претендира заплащането на обезщетение за нанесени вреди в резултат на неизпълнение или забавено изпълнение на задълженията по този договор, надвишаващи размера на неустойката.

**Чл. 41.** Страните не носят отговорност за пълно или частично неизпълнение на своите задължения по настоящия договор, ако неизпълнението е възникнало като пряко следствие от действието на непреодолима сила: стихийни бедствия, военни действия, блокади, ембарго, земетресения и други обстоятелства с форс-мажорен характер. Настъпването на такива обстоятелства се доказва с документ, издаден от компетентен орган. За признаването на форсмажорно обстоятелство и удължаване на срока на договора се подписва двустранен протокол от упълномощените представители на страните по договора.

**Чл. 42.** Страната, която се позовава на непреодолима сила трябва в тридневен срок от настъпването на форсмажорното обстоятелство писмено да уведоми насрещната страна. При неизпълнение на това задължение страната не може да се позовава на непреодолима сила.

**Чл. 43.** Страната, която е в забава не може да се позовава на непреодолима сила.

**IX. ПРЕКРАТЯВАНЕ НА ДОГОВОРА**

**Чл. 44.** Този договор се прекратява:

1. с изпълнението му;

**2.** при невъзможност на **„Летище София“ ЕАД** да осигури достъп до помещенията, подлежащи на ремонт, в рамките на срока за изпълнение на СРР, при условие че **ИЗПЪЛНИТЕЛЯТ** е изпълнил задълженията по чл. 24 и чл. 25 от договора;

**3.** по взаимно съгласие между страните, изразено в писмена форма. Прекратяването на договора по този ред не освобождава **ИЗПЪЛНИТЕЛЯ** от задълженията му в рамките на гаранционните срокове за изпълнените СРР.

**4.** **ВЪЗЛОЖИТЕЛИТЕ** могат да прекратят договора едностранно с едномесечно писмено предизвестие без да дължат неустойки и обезщетения, когато **ИЗПЪЛНИТЕЛЯТ**:

4.1. забави изпълнението на някое от задълженията си по този договор повече от 10 (десет) работни дни;

4.2. не отстрани в срок, определен от **„Летище София“ ЕАД** констатирани недостатъци;

4.3. прекъсне изпълнението на договора без съгласието на **Възложителите** за повече от 10 (десет) дни и след отправена писмена покана не продължи изпълнението на договора, в рамките на 5 (пет) дни, считано от датата на получаване на поканата;

4.4. не изпълни някое от задълженията си по договора;

4.5. бъде обявен в неплатежоспособност или когато бъде открита процедура за обявяване в несъстоятелност или ликвидация.

**X. ОБЩИ УСЛОВИЯ**

**Чл. 45**. Страните по настоящия договор решават споровете, възникнали относно неизпълнението му по взаимно съгласие, а при непостигане на съгласие – отнасят спора до компетентния съд.

**Чл. 46.** Всички съобщения по настоящия договор, направени от някоя от страните по договора се считат за връчени на другата, ако са на адреса, посочен в договора. Те се считат за връчени и в случай, че има промяна в седалището и адреса на управление на всяка една от страните, ако тя не е уведомила в писмен вид другата страна за промяната.

**Чл. 47.** Във връзка със задълженията на страните по този договор представители на страните са:

за **ИЗПЪЛНИТЕЛЯ:**

………………………………………

………………………………………….

**за–„Летище София“ ЕАД :**

…………………………….

...........................................

Настоящият договор се сключи в 6 (шест) еднообразни екземпляра – един за **ИЗПЪЛНИТЕЛЯ,** три за **МТИТС** и два за **–„Летище София“ ЕАД.**

**Неразделна част от този договор са:**

Приложение № 1 – Техническо задание на **ВЪЗЛОЖИТЕЛЯ;**

Приложение № 2 – Ценова оферта на **ИЗПЪЛНИТЕЛЯ;**

Приложение № 3 – Количествено-стойностна сметка;

Приложение № 4 – Техническо предложение на **ИЗПЪЛНИТЕЛЯ**.

**ЗА МТИТС: ЗА ИЗПЪЛНИТЕЛЯ:**

**1.**

**2.**

**ЗА „ЛЕТИЩЕ-СОФИЯ“ ЕАД:**

**1.**

**2.**